Z Á P I S N I C A
zo verejnej schôdze občanov  
konanej dňa  12. februára 2011 o 14,00 hodine
 v priestoroch Strednej odbornej školy v Rakoviciach

Prítomní:

Podľa prezenčnej listiny		                    

Program verejnej schôdze občanov

1.	Zahájenie
2.	Správa Obce Rakovice o činnosti za rok 2010
3.	Plnenie rozpočtu obce Rakovice za rok 2010
4.	Plán činnosti obce na rok 2011
5.	Rozpočet na rok 2011 
6.	Všeobecne záväzné nariadenia obce na rok 2011
7.	Diskusia
8.	Záver

Bod 1. Zahájenie

Zástupca starostu obce Ing. Július Šmýkal otvoril verejnú schôdzu občanov, privítal starostu obce, občanov a ostatných poslancov. Prítomných oboznámil s programom. Ospravedlnil neprítomných poslancov na schôdzi: poslankyňu Annu Magalová, ktorá sa ospravedlnila z dôvodu choroby, a poslankyňu Bc. Romanu Dalošovú, ktorá mala prednášky v škole, nakoľko je študentkou vysokej školy. Na verejnej schôdzi boli materiály, prehľadný rozpočet, plnenie rozpočtu, zoznam VZN, fotografie z akcií a pod. prezentované prostredníctvom videoprojektoru a notebooku, premietané boli na stenu. 

Bod 2.  Správa Obce Rakovice o činnosti za rok 2010

Ing. Šmýkal odovzdal slovo starostovi obce, aby predniesol správu obce o činnosti za rok 2010.
V správe o činnosti obce starosta obce predstavil:
- rozvoj bývania, školstva , ochrana životného prostredia a duchovný  život v našej obci 
- výstavba obce
- revitalizácia centrálnej zóny v obci Rakovice z dotácie MVRR SR
-	 rekonštrukcia novovytvorenej pamätnej izby v historickej budove požiarnej
-	 projektové dokumentácie:  štvodráhová kolkáreň
                                                         obytná zóna III.
-  ochrana životného prostredia
-  podanie žiadosti projekt Zberný dvor Rakovice z Environmentálneho fondu
- drvenie a likvidácia biologického odpadu
- školstvo
 - modernizácia a rekonštrukcia ZŠ s MŠ Rakovice, z finančných prostriedkov EÚ    
 - oslavy 50. výročia
-  Dohoda o partnerstve a spolupráci Rakovice SK a Rakovice CZ 
Podpísanie dohody 18.04.2009 Obecný úrad Rakovice SK
Stretnutie 17.–19.04.2009 Rakovice SK zástupcovia obcí a poslanci OZ
Stretnutie 12.–14.06.2009 Rakovice CZ starostovia a vedenia škôl
Stretnutie 03.– 06.07.2009 Rakovice SK zástupcovia obcí a poslanci OZ
Stretnutie 21.– 23.08.2009 Rakovice CZ pracovníci obcí a občania 
Stretnutie 13.– 16.05.2010 Rakovice SK poslanci OZ, pedagógovia žiaci 
- kultúrno-spoločenské a športové podujatia
      -      ohňostroj
-	 detský karneval
-	 obecná zabíjačka
-	 zlet čarodejníc a stávanie mája
-	 deň matiek
-	 oslavy MDD
-	 Rakovické hody
-	 Cyklo-Holeško tour
-	 MotoRak
-	 lampiónový sprievod 
-	 strašidelná škola
-	 posedenie s dôchodcami
-	 Mikuláš v Rakoviciach
      -     betlehemské svetlo
-	 turnaj v kolkoch
Organizované s pomocou Jednoty dôchodcov, DHZ Rakovice, členov kolkárskeho oddielu a občanov obce Rakovice.

Starostovi obce Ing. Šmýkal poďakoval a oboznámil prítomných so štatistickými údajmi o obci za rok 2010. Ku dňu 31.12.2010 bolo v našej obci evidovaných 552 obyvateľov, z toho 277 mužov a 275 žien. Občanov starších ako 15 rokov bolo 463, z toho 225 mužov a 238 žien, detí do 15 rokov veku bolo 89, z toho 52 chlapcov a 3z dievčat. 9 osôb sa prisťahovalo, 5 bolo narodených, z toho 3 chlapci a 2 dievčatá, 2 občania zomreli (1 muž a 1 žena) a 4 osoby sa odsťahovali. Najstaršími obyvateľmi obce sú p. Anna Vrchká – 92 rokov, 90 rokov má Štefan Štiavnický a Mária Luhová. 

Bod 3.  Plnenie rozpočtu obce Rakovice za rok 2010

Účtovníctvo obce má v obci na starosti p. Janka Horylová, ktorá sa na schôdzi nezúčastnila z dôvodu choroby. O plnení rozpočtu za rok 2010 informovala prítomných pracovníčka obce p. Jarmila Chnápková. Predstavila prítomným plnenie rozpočtu v príjmoch, výdavkoch, oboznámila s tým, ako je členený rozpočet, z akých zdrojov obec čerpala finančné prostriedky a na aké výdavky obec v roku 2010 vynaložila finančné prostriedky. Oboznámila ich s tým, koľko finančných prostriedkov sa použilo na financovanie školstva, na prenesené kompetencie a originálne kompetencie. Rozpočet obce bol občanom predstavený podľa položiek v príjmoch a v súhrnnej forme podľa jednotlivých programov vo výdavkoch. 

Bod 4.  Plán činnosti na rok 2011  

V tomto bode vystúpil starosta obce s plánmi na rok 2011. 
Komisie utvorené pri Obecnom zastupiteľstve v Rakoviciach, predsedovia a členovia:
Komisia návrhová, mandátová a volebná:
predseda: Bc. Romana Dalošová
členovia: Ján Hevier, Anna Magalová
Komisia verejného poriadku a životného prostredia:
predseda: Miroslav Masár
členovia: Ján Hevier, Anna Magalová
Komisia školstva, kultúry a sociálneho zabezpečia:
predseda: Anna Magalová
členovia: Bc. Romana Dalošová, Klára Treskoňová
Komisia pre ochranu verejného záujmu:
predseda: Ján Hevier
členovia: Ing. Július Šmýkal, Anna Magalová
Komisia pre nájomné byty:
predseda: Ing. Július Šmýkal
členovia: Anna Magalová, Ján Drobný
Plán činnosti na rok 2011:
rekonštrukcia a výstavba 
- dokončenie projektu: Revitalizácia obytnej zóny Rakovice
- výstavba infraštruktúry „Obytná zóna Rakovice II“ 
- projekt:  Zber a likvidácia biologického odpadu
- vybudovanie viacúčelového detského športového ihriska
- modernizácia oplotenia a úprava priestranstiev na cintoríne
- úprava priestranstiev v okolí pamätnej izby
- plynofikácia a montáž kúrenia obecného úradu 
- kamerový systém v obci
- vybudovanie asfaltového oválu okolo futbalového ihriska
- výstavba kolkárne
- stavebné povolenie „Obytná zóna Rakovice III“ 

Bod 5.  Rozpočet obce na rok 2011

Schválený rozpočet obce na rok 2011 predstavila pracovníčka obce p. Jarmila Chnápková. Plánované príjmy obce na rok 2011 predstavujú čiastku 745.747,00 eur, plánované výdavky obce predstavujú čiastku 745.747,00 eur, z toho výdavky obce 490.470,00 eur, výdavky škola na prenesené kompetencie predstavujú čiastku 255.277,00 eur. Z obecných výdavkov je plánovaných 111.637,00 eur na originálne kompetencie školy – na školské zariadenia: materská škola, školská stravovňa, školský klub a školské stredisko záujmovej činnosti.

Bod 6. Všeobecne záväzné nariadenia obce na rok 2011

Pracovníčka obce p. Jarmila Chnápková oboznámila občanov so všeobecne záväznými nariadeniami obce, ktoré sú platné v roku 2011:
VZN č. 1 o dani z nehnuteľností na kalendárny rok 2011
VZN č. 2  o likvidácií odpadov na území obce Rakovice
VZN č. 3 o určení miesta a času zápisu  dieťaťa na plnenie povinnej  školskej dochádzky v základnej škole  v zriaďovateľskej pôsobnosti obce Rakovice
VZN č. 4 o niektorých podmienkach držania psov
VZN č. 5 o verejnej kanalizácií, odpadových vodách, vodách z povrchového odtoku, spoplatňovaní spracovania odpadových vôd a zneškodňovaní odpadových vôd zo žúmp na území obce Rakovice
VZN č. 6 o ochrane ovzdušia a znečisťovanie ovzdušia malým zdrojom na území obce Rakovice
VZN č. 7 o úhradách za sociálne služby na území obce Rakovice
VZN č. 8 o určení výšky príspevku na čiastočnú úhradu nákladov v školách a školských zariadeniach, ktorých zriaďovateľom je obec Rakovice
VZN č. 9 o čistote na území  obce Rakovice
VZN č. 10 o určení školského obvodu Základnej školy s materskou školou Rakovice, ktorej zriaďovateľom je Obec Rakovice
VZN č. 11 o používaní zábavnej pyrotechniky 
VZN č. 12, ktorým sa upravujú podmienky na ochranu utajovaných skutočností, práva a povinnosti právnických a fyzických osôb pri tejto ochrane v obci Rakovice
VZN č. 13 o určení vyhradených plôch na verejných priestranstvách na vylepovanie volebných plagátov počas volebnej kampane
VZN č. 14 o podmienkach nájmu obecných bytov v Rakoviciach
VZN č. 15 o pamätihodnostiach obce Rakovice   
VZN č. 16 o podmienkach poskytovania dotácie z rozpočtu obce Rakovice
VZN č. 17 o podmienkach chovu, držania a manipulácie s domácimi a úžitkovými zvieratami na území obce Rakovice
VZN č. 18 o pravidlách času predaja v obchode a času prevádzky služieb na území obce Rakovice
VZN č. 19 o dani za psa
VZN č. 20 o dani za užívanie verejného priestranstva na území obce Rakovice
VZN č. 21 o dani za ubytovanie na území obce Rakovice
VZN č. 22 o dani za jadrové zariadenie
VZN č. 23 o miestnom poplatku za komunálne odpady a drobné stavebné odpady na území obce Rakovice
VZN č. 24 o určení výšky dotácie na prevádzku a mzdy na dieťa materskej školy a žiaka školských zariadení so sídlom na území obce Rakovice
VZN č. 25, ktorým sa vyhlasuje záväzná časť Územného plánu obce Rakovice – schválené 28.5.2010
VZN č. 26, ktorým sa vydáva prevádzkový poriadok pohrebiska obce Rakovice

Bod 7. Diskusia

V diskusii vystúpil ako prvý starosta obce s tým, že na základe súhlasu Úradu pre reguláciu cien sieťových odvetví bola schválená cena stočného pre Obecnú kanalizačnú 0,85 eur za 1 m3 odpadových vôd. Je zvolaná schôdza akcionárov Obecnej kanalizačnej, kde sa podľa výsledkov hospodárenia bude upravovať cena. Ak by sa akcionári dohodli na zvýšení ceny, v našej obci by sa upravila paušálna litráž odpadových vôd – znížila by sa z doterajších 90 litrov, aby nebola v konečnom dôsledku cena stočného vyššia. 

V diskusii ďalej vystúpili:
1. P. Miroslav Bažáni, st. 
Otázka: Čo sa bude v budúcnosti robiť s cestami v novej časti obce, v druhej uličke? Keď prší, prípadne sa topí sneh, má on pred domom č. 146, na dvore, na chodníku veľa vody, ktorá mu tečie až do pivnice. Susedia č. 144 a 145 majú zdvihnuté chodníky od cesty a jemu potom sa všetka voda zastaví pred domom. 
Odpoveď – starosta: Nepozná situáciu, je potrebné to preveriť na mieste činu, ak by bolo potrebné, urobil by sa trativod, ktorý by túto situáciu vyriešil. Máme vypracovaný projekt na rekonštrukciu ciest a chodníkov po celej obci, avšak nemáme vlastné zdroje na ich opravy, preto musíme čakať na výzvy – potom sa podá žiadosť o finančné prostriedky.

2. P. Peter Bernát, st.
Otázka: Občania sú napojení na kanalizáciu v obci, je povolené, že dažďová voda tečie do kanalizácie? Potom musia aj tí, ktorí majú kanalizáciu napojenú správne, minú menej vody ako je paušál podľa spotreby – odberu vody, platiť viac na úkor týchto nezodpovedných občanov. Môže občan, ak zdokladuje, že mal spotrebu vody menšiu – podľa faktúr od TAVOSU, požiadať o zníženie poplatku za likvidáciu odpadových vôd?
Odpoveď  - starosta:  Dažďová voda nesmie ísť do kanalizácie. Na čističke odpadových vôd robí nesmierne problémy, zabíja priaznivé baktérie, ktoré čistia odpadovú vodu. Schôdza Obecnej kanalizačnej, s.r.o., sa bude zaoberať aj takýmito otázkami. 

Otázka: Pri základnej škole, pri zastávkach na hlavnej ceste by boli potrebné spomaľovače. Či by sa nedalo preveriť u správcu cesty namontovanie spomaľovačov.
Odpoveď -starosta : Správcom cesty je Trnavský samosprávny kraj a ťažko bude chcieť povoliť spomaľovače, keď nám ani nechceli znížiť rýchlosť v obci.

Otázka: Panelová cesta medzi Rakovicami a Borovcami je v správe ktorej obce? Na strane Rakovíc by bolo potrebné orezať kríky, ktoré zachádzajú až do cesty. Čo je so sochou Janka Nepomúckeho? 

Odpoveď – starosta: Socha Janka Nepomúckeho sa bude rekonštruovať a bude premiestnená do starej časti obce pred zvonicu. Kríky vedľa panelovej cesty sa orežú, aby nezasahovali do cesty.

Otázka: Čo robia kamene popri ceste pri kostole, pri materskej škole, na chodníku pred domom s.č. 16? Ak idú 2 autá oproti sebe, tak sa kvôli kameňom vedľa cesty nevyhnú. Sú to vlastne prekážky na miestnej komunikácií. Prečo pred základnou školou stoja autá na chodníku?
Odpoveď – starosta: Autá nám vždy chodili po zatrávnatených plochách. Takto musia ísť len po ceste. Máme vypracovanú projektovú dokumentáciu  na osadenie značiek a zábradlia na chodníku pri soche Sv. Cyrila Metoda až po školu. Kamene na chodníku pri dome č. 16 riešili aj cestári, kamene nie sú na ceste, ale na vjazde do domu. Keď je kameň 50 cm od krajnice cesty, cestári s tým nemajú problém.

Otázka: Robí sa rekonštrukcia ciest a chodníkov pri nových bytovkách. Keď bol na cintoríne pohreb, autá stávali na priestranstve pri bytovkách vedľa cesty. Nedá sa v rámci rekonštrukcie urobiť nejaké miesto na parkovanie pre autá idúce na cintorín? Pri pohreboch, keď sa zíde na cintoríne viac ľudí a prídu autami, nie je kde parkovať, parkovisko pred cintorínom nepostačuje. Na konci chodníka od dediny, kde mali stavbári postavené drevené bunky by bolo vhodné miesto na parkovanie, navrhol p. Bernát.
Odpoveď – starosta: Projekt schválený sa už nesmie meniť, bolo by to porušenie zmluvy. V roku 2010 boli v našej obci 2 pohreby. Starosta povedal, že sa o tom môže uvažovať až keď bude projekt ukončený, nakoľko by to bolo tiež porušenie zmluvy a projektu, keď by sa urobil parkovacie miesta tam, kde navrhuje p. Bernát.
  
3. P. Ing. Marek Hevier
Otázka: Neuvažuje sa s rozšírením parkoviska za kostolom? Tým by sa vyriešilo aj odstránenie kameňov popri ceste, lebo by autá stáli na parkovisku, nie pred kostolom, pred škôlkou a podobne. 

4. Pani Omastová Elena povedala, že vždy boli popri cestách priekopy, jednak odvádzali vodu a nikto nešiel na krajnicu cesty, neničil tak zelené plochy. Koľaje na tráve robia veľké nákladné autá, osobné sa v pohode zmestia aj keď idú oproti sebe. 

5. P. Daniel Kollár
Otázka: Novopostavený múr pri nových bytovkách sa rozpadáva. Čo s tým?
Odpoveď – starosta: Stavba ešte nie je skolaudovaná, nie je to náš problém, ale problém dodávateľa stavby.

6. P. Radovan Bábik
Otázka: Parkovanie pred kostolom je stály problém. P. Bábik navrhuje urobiť parkovisko v areáli školy vedľa pozemku a domu č. 16. 
Odpoveď – starosta: Na tom mieste určite nie, je tam výsadba zelene a rušiť zeleň kvôli parkovisku, určite nie. Zo zadu ako sa išlo ku kotolni, pri zadnej bráne od hlavnej cesty sa bude robiť prístupová komunikácia ku kolkárni, kolkáreň bude v areáli školy za telocvičňou. Tu bude potom vhodné miesto na vybudovanie parkoviska. 

Otázka: Koľko % občanov je v obci napojených?
Odpoveď – starosta: Nie všetci občania sú napojení, jedni z dôvodu chýbajúcich finančných prostriedkov, ďalší nemajú kúpeľňu, len suché WC a podobne.
Občanom, ktorí ešte nie sú  napojení na kanalizáciu, sa pošlú výzvy na pripojenie.

7. P. Elena Omastová
Riešime parkoviská, cukráreň – kaviareň Omega má svoj pozemok oplotený, nič tam aj tak nemá, ak poriadajú diskotéku, autá stoja všetky na chodníku.   
Odpoveď – starosta: Je to jeho pozemok, má právo si ho oplotiť. Nemá priestory, kde by mohol vybudovať parkovisko.

8. P. Ladislav Urbanovský  sa sťažoval na psov na ulici, stále sa nejakí nájdu na ulici. Pes na ulici nemá čo robiť.  

9. P. Klára Treskoňová povedala, že je treba takýchto majiteľov pokutovať. 

10. P. Ján Bernát povedal, že Pinčárov pes je stále na ulici, už viac krát mu roztrhal sliepky. 

11. P. Peter Kašša mal dotaz na to, že faktúry od Obecnej kanalizačnej s.r.o. chodia neskoro, niekedy ju dostanú a hneď má aj termín splatnosti. 
Odpoveď – starosta: Nie je problém, aj keď sa faktúra zaplatí neskôr. Účtovníčka spoločnosti spracováva veľké množstvo faktúr, dostáva údaje od 7 obcí, nestíha ich disktribuovať. Každá obce si potom faktúry roznáša po obci sama. 

12. P. Peter Bernát
Otázka: Čo sa bude robiť na hody v roku 2011, bude to takou istou formou ako v roku 2010?
Odpoveď – starosta: Ešte nie je rozhodnuté, pravdepodobne áno, muselo by však vyjsť aj počasie. 

13. P. Radovan Bábik
Otázka: V materskej škôlke v jednej učebni je asi zle zaizolovaná strecha, lebo v nej tečie. Sú tam od stropu na stene mokré fľaky, mapy.   
Odpoveď – starosta: V škôlke je problém s vlhkosťou po tom ako sa vymenili okná a zateplila sa budova. V lete tam mokré steny nie sú, len v zime. 
P. Ján Bernát povedal, že je treba vetrať.

Otázka: V obci sa separuje. Kto koľko odovzdá komunálneho odpadu, toľko by si aj zaplatil? 
Keď nebudeme separovať, ničíme sami seba. 
P. Ladislav Urbanovský povedal, že v Dubovanoch majú známky na smeti, ktoré si chodia kúpiť na obecný úrad, ak nemajú známku na smetnej nádobe, tak im ju nevyvezú. 
P. Omastová povedala, že si večer aj kradnú tieto známky občania medzi sebou. 
Odpoveď – starosta: Firma Marius Pedersen a.s., ktorá pre našu obec robí vývoz komunálneho a separovaného odpadu, nemá také vozidlá a možnosti, aby každú nádobu vážila, preto nie je možné u nás zaviesť množstevný zber. Obec má evidenciu smetných nádob, ktoré majú občania v domácnostiach, tieto údaje poskytujeme firme Marius Pedersen a ona nám potom na základe uvedeného fakturuje za zber odpadu. 

Bod. 8. Záver

Starosta obce poďakoval všetkým prítomným za účasť a pozval všetkých na obecnú zabíjačku, ktorá sa uskutoční dňa 26.2.2011 na dvore miestneho pohostinstva.

Overovatelia zápisnice:     Ing. Július Šmýkal               ..............................................

		                   Miroslav Masár                    .............................................

Dušan Daloš, starosta obce                                             .............................................

Zápisnicu zapísala:            Jarmila Chnápková               .............................................